ರವಿಚಂದ್ರನ್ ದೃಶ್ಯ ಸಿನಿಮಾದಂತೆ ಕೊಲೆ ಪ್ರಕರಣ ಮುಚ್ಚಲು ಹೋಗಿ ಪೊಲೀಸರ ಅತಿಥಿಯಾದ ಆರೋಪಿಗಳು ಕಲಬುರ್ಗಿ ಅ.31: ನಟ ರವಿಚಂದ್ರನ್ ನಟನೆಯ ದೃಶ್ಯ ಸಿನಿಮಾ ಗಲ್ಲಪೆಟ್ಟಿಗೆಯಲ್ಲಿ ಸದ್ದು ಮಾಡಿದ್ದ ಸಿನಿಮಾ. ಕಾರಣ ಇದರ ಚಿತ್ರ ಕಥೆ. ಕುಟುಂಬಕ್ಕೆ ತೊಂದರೆ ನೀಡಿದ ವ್ಯಕ್ತಿಯೊಬ್ಬನನ್ನು ಕೊಲೆ ಮಾಡಿ ಹೇಗೆ ತಪ್ಪಿಸಿಕೊಳ್ಳಲಾಯಿತು ಎಂಬ ಕುತೂಲಕರಿ ಕಥೆಯ ಚಿತ್ರಣ ಇದಾಗಿತ್ತು. ಇದೇ ಸಿನಿಮಾದ ಸ್ಪೂರ್ತಿಯೆಂಬಂತೆ ಹಣಕ್ಕೆ ಪೀಡಿಸುತ್ತಿದ್ದ ಗೆಳೆಯನನ್ನೇ ಅಪಹರಿಸಿ ಕೊಲೆ ಮಾಡಿದ ದುಷ್ಕರ್ಮಿಗಳು ಸಿನಿಮೀಯ ಮಾರ್ಗದ ಮೂಲಕ ತಪ್ಪಿಸಿಕೊಳ್ಳಲು ಹೋಗಿ ಕೊನೆಗೆ ಪೊಲೀಸರ ಅತಿಥಿಗಳಾಗಿದ್ದಾರೆ. ಗೌಸುದ್ದೀನ್ ಕೊಲೆಯಾದ ಸ್ನೇಹಿತ. ಸೌದಿಯಲ್ಲಿ ದುಡಿಮೆ ಮಾಡುತ್ತಿದ್ದ ಈತ. ಒಂದಷ್ಟು ಸಂಪಾದನೆ ಮಾಡಿಕೊಂಡು ಊರಿಗೆ ಮರಳಿದ್ದ. ಗಳಿಕೆ ಹಣದಲ್ಲಿ ಹಳೆಯ ಕಾರುಗಳ ವ್ಯವಹಾರ ನಡೆಸುತ್ತಿದ್ದ. ತನ್ನ ಜೊತೆ ಫಯಾಜ್ ಅನ್ನೋ ಗೆಳೆಯನನ್ನು ಪಾರ್ಟನರ್ ಆಗಿ ಮಾಡಿಕೊಂಡಿದ್ದ. ಇದರ ಜೊತೆಗೆ ಬಡ್ಡಿಗೆ ಒಂದಷ್ಟು ಹಣವನ್ನು ಬಿಟ್ಟಿದ್ದ. ಫಯಾಜ್ ಗೂ 3.50 ಲಕ್ಷ ರೂಪಾಯಿ ಹಣ ಬಡ್ಡಿಗೆ ಕೊಟ್ಟಿದ್ದ. ಆದರೆ ಫಯಾಜ್ ತೆಗೆದುಕೊಂಡ ಹಣ ವಾಪಸ್ ಕೊಟ್ಟಿರಲಿಲ್ಲ. ಈ ಹಣ ನೀಡುವಂತೆ ಪದೇ ಪದೇ ಕೇಳುತ್ತಿದ್ದ. ಇದಾದ ಬಳಿಕ ಕಳೆದ ಅ.22 ರಿಂದ ಗೌಸುದ್ದೀನ್ ನಾಪತ್ತೆಯಾಗಿದ್ದ. ಈ ಪ್ರಕರಣವನ್ನು ಬೆನ್ನತ್ತಿದ ಪೊಲೀಸರು ಗೌಸುದ್ದೀನ್ ಮೊಬೈಲ್ ಲೊಕೇಷನ್ ಬೆನ್ನು ಬಿದ್ದು ಹುಡುಕಾಟ ಶುರು ಮಾಡಿದರು. ಪುಣೆವರೆಗೂ ಹುಡುಕಾಟ ನಡೆಸಿದ ಅವರಿಗೆ ಆತನ ಮೊಬೈಲ್ ಮಾತ್ರ ಸಿಕ್ಕಿತ್ತು. ಅನುಮಾನಗೊಂಡ ಪೊಲೀಸರು ಗೌಸುದ್ದೀನ್ ವ್ಯವಹಾರಕ್ಕೆ ಸಂಬಂಧಿಸಿದವರ ವಿಚಾರಣೆ ನಡೆಸಿದಾಗ ಆತನನ್ನು ಅಪಹರಿಸಿ, ಕೊಲೆ ಮಾಡಿ, ನದಿಗೆ ಎಸೆದಿರುವ ಕುರಿತು ಮುಖ್ಯ ಆರೋಪಿ ಫಯಾಜ್ ಬಾಯಿಬಿಟ್ಟಿದ್ದಾನೆ.ಹಣಕ್ಕಾಗಿ ಪೀಡಿಸುತ್ತಿದ್ದ ಗೌಸುದ್ದೀನ್ ಗೆ ಹೋಟೆಲ್ವೊಂದರ ಬಳಿ ಬರುವಂತೆ ಹೇಳಿದ್ದ. ಬಳಿಕ ಆತನನ್ನು ಕಾರಿನಲ್ಲಿ ಕೂಡಿಸಿಕೊಂಡು ಹೋಗಿ ಹುಮ್ನಾಬಾದ್ ರಸ್ತೆಯಲ್ಲಿ ಬರೋ ಧಾಬಾದಲ್ಲಿ ಕಂಠ ಮಟ್ಟ ಮದ್ಯ ಕುಡಿಸಿದ್ದ. ಕಾರಿನಲ್ಲಿ ಕುಳಿತ ನಂತರ ತನ್ನ ಇಬ್ಬರು ಸಹಚರರೊಂದಿಗೆ ಕತ್ತು ಬಿಗಿದು ಕೊಲೆ ಮಾಡಿದ್ದ. ನೇರವಾಗಿ ಕುರಿಕೋಟಾ ಬ್ರಿಡ್ಜ್ ಬಳಿ ತೆರಳಿ ಶವವನ್ನು ಬೆಣ್ಣೆತೊರಾ ನದಿಗೆ ಎಸೆದಿದ್ದರು. ಅನುಮಾನ ಬರಬಾರದೆಂದು ಗೌಸುದ್ದೀನ್ ಮೊಬೈಲನ್ನು ಚಲಿಸುತ್ತಿದ್ದ ಲಾರಿಯಲ್ಲಿ ಎಸೆದಿರುವುದಾಗಿ ತಿಳಿಸಿದ್ದಾರೆ.ಪ್ರಕರಣದ ಪ್ರಮುಖ ಆರೋಪಿ ಫಯಾಜ್ ಮತ್ತು ಆತನಿಗೆ ಕೊಲೆ ಮಾಡಲು ಸಹಾಯ ಮಾಡಿದ ನಿಜಾಮ್ ಹಾಗೂ ವಾಜೀದ್ ಕೂಡ ಪೊಲೀಸರು ಬಂಧಿಸಿದ್ದಾರೆ. ಬಂಧಿತರಿಂದ ಕೃತ್ಯಕ್ಕೆ ಬಳಸಿದ ಕಾರನ್ನು ಪೊಲೀಸರು ವಶಕ್ಕೆ ಪಡೆದಿದ್ದಾರೆ. ಬೆಣ್ಣೆತೊರಾ ನದಿಯ ಹಿನ್ನೀರಿನಲ್ಲಿ ಶವ ಪತ್ತೆ ಹಚ್ಚಿದ್ದು, ಮರಣೋತ್ತರ ಪರೀಕ್ಷೆಗೆ ಕಳುಹಿಸಲಾಗಿದೆ.